b'\n_START_ARTICLE_\nRoger Fenton\n_START_PARAGRAPH_\nRoger Fenton (1819 m. kovo 20 d. \xe2\x80\x93 1869 m. rugpj\xc5\xab\xc4\x8dio 8 d.) \xe2\x80\x93 brit\xc5\xb3 fotografijos pradininkas, vienas pirm\xc5\xb3j\xc5\xb3 karo fotograf\xc5\xb3.\n_START_SECTION_\nBiografija\n_START_PARAGRAPH_\nRod\xc5\xbeeris Fentonas gim\xc4\x97 Heywood, Lancashire. Jo senelis buvo turtingas medviln\xc4\x97s fabrikantas, t\xc4\x97vas \xe2\x80\x93 bankininkas ir Parlamento narys. Fentonas buvo ketvirtas i\xc5\xa1 septyni\xc5\xb3 vaik\xc5\xb3 \xc5\xa1eimoje. 1940 m. baig\xc4\x97 Londono University College, kuriame studijavo angl\xc5\xb3 kalb\xc4\x85, matematik\xc4\x85, literat\xc5\xabr\xc4\x85 ir logik\xc4\x85. Po studij\xc5\xb3 susidom\xc4\x97jo tapyba. 1843 m. Jork\xc5\xa1yre ved\xc4\x97 Grace Elizabeth Maynard. 1849, 1850 ir 1851 metais eksponavo savo pie\xc5\xa1inius Karali\xc5\xa1koje Akademijoje (Royal Academy).\n_START_SECTION_\nFotografavimo prad\xc5\xbeia\n_START_PARAGRAPH_\n1851 m. Rod\xc5\xbeeris Fentonas apsilank\xc4\x97 Londono Hyde Park fotografijos parodoje ir buvo ja labai su\xc5\xbeav\xc4\x97tas. Tuomet nuvyko \xc4\xaf Pary\xc5\xbei\xc5\xb3 pasimokyti fotografijos paslap\xc4\x8di\xc5\xb3 ir jau 1852 m. Londone atidar\xc4\x97 savo nuotrauk\xc5\xb3 parod\xc4\x85. Taip pat keliavo po Kijev\xc4\x85, Maskv\xc4\x85, Sankt Peterburg\xc4\x85, fotografavo Did\xc5\xbeiosios Britanijos vaizdus bei architekt\xc5\xabr\xc4\x85.\n_START_SECTION_\nKrymo karas\n_START_PARAGRAPH_\n1855 m. Fentonas, kartu su asistentu Marcus Sparling, i\xc5\xa1vyko \xc4\xaf Krymo kar\xc4\x85 fotografuoti kariuomen\xc4\x97s. Nepaisant auk\xc5\xa1tos temperat\xc5\xabros bei choleros gr\xc4\x97sm\xc4\x97s, jis sugeb\xc4\x97jo padaryti daugiau nei 350 tinkamo naudojimo negatyv\xc5\xb3. Netrukus Londone buvo atidaryta \xc5\xa1i\xc5\xb3 jo nuotrauk\xc5\xb3 paroda. Fentonas buvo pirmasis oficialiai \xc4\xaf kar\xc4\x85 pasi\xc5\xb3stas fotografas (primygtinai reikalaujant princui Albertui). Fentono fotografijos tur\xc4\x97jo \xc4\xaftikinti \xc5\xbemones karo reikalingumu bei neutralizuoti "antikari\xc5\xa1kai" ra\xc5\xa1an\xc4\x8dio The Times informacij\xc4\x85. Fotografas veng\xc4\x97 daryti su\xc5\xbeeist\xc5\xb3, \xc5\xbeuvusi\xc5\xb3 ar morali\xc5\xa1kai pal\xc5\xab\xc5\xbeusi\xc5\xb3 kari\xc5\xb3 nuotraukas. D\xc4\x97l primityvios fotografavimui reikalingos \xc4\xafrangos Fentono galimyb\xc4\x97s buvo ribotos. Jis fotografavo nejudan\xc4\x8dius objektus, \xc5\xbemon\xc4\x97s nuotraukose pozuodavo. Vienos \xc5\xbeymiausi\xc5\xb3 kra\xc5\xa1tovaizd\xc5\xbeio nuotrauk\xc5\xb3 \xe2\x80\x93 Mirties \xc5\xa1e\xc5\xa1\xc4\x97lio sl\xc4\x97nis (The Valley of the Shadow of Death).\n_START_SECTION_\nKarjeros pabaiga\n_START_PARAGRAPH_\nNepaisant i\xc5\xa1gars\xc4\x97jusi\xc5\xb3 Krymo karo metu daryt\xc5\xb3 nuotrauk\xc5\xb3, Rod\xc5\xbeerio Fentono karjera truko tik kiek ilgiau nei de\xc5\xa1imtmet\xc4\xaf. 1862 m. jis nutrauk\xc4\x97 savo veikl\xc4\x85, pardav\xc4\x97 \xc4\xafrang\xc4\x85 ir iki savo mirties 1869 m. tapo beveik u\xc5\xbemir\xc5\xa1tas. Tik v\xc4\x97liau j\xc4\xaf, kaip fotografijos pradinink\xc4\x85, formaliai pripa\xc5\xbeino meno istorikai. Taip pat Rod\xc5\xbeerio Fentono Krymo karo nuotraukos \xc4\xaftrauktos \xc4\xaf rinkin\xc4\xaf 100 fotografij\xc5\xb3, pakeitusi\xc5\xb3 pasaul\xc4\xaf (100 Photos that Changed the World).'